
Ο ποιητής Κώστας Μόντης γεννήθηκε στην κατεχόμενη, σήμερα, Αμμόχωστο, στις 18 Φεβρουαρίου 1914. Μείζων ποιητής και από τους ανανεωτές της ελληνικής ποίησης της μεταπολεμικής περιόδου, έχει υπερβεί με το έργο του τα πνευματικά όρια της Κύπρου και έχει καταξιωθεί ως ένας από τους κορυφαίους λογοτέχνες του Ελληνισμού.

Την Τετάρτη 18 Φεβρουαρίου 2015, 101 χρόνια από τη γέννηση του, το Ίδρυμα «Κώστας Μόντης» και το Σπίτι της Κύπρου, θέλοντας να τιμήσουν τη γενέθλια επέτειο του κορυφαίου ποιητή παρουσίασαν στην Αθήνα, στο Θέατρο του Ιδρύματος Μιχάλης Κακογιάννης, το κορυφαίο, ίσως, ποιητικό επίτευγμά του, τα τρία Γράμματα στη Μητέρα, υπό μορφή θεατρικού μονολόγου σε μουσικό διάλογο. Η παράσταση παρουσιάστηκε για πρώτη φορά στη Λευκωσία, στις 17 Ιουλίου 2014, με αφορμή τη συμπλήρωση σαράντα χρόνων από την τουρκική εισβολή, και ταξίδεψε στην Αθήνα, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.
Σύμφωνα με τον Καθηγητή Νεοελληνικής Φιλολογίας και Πρόεδρο του Τμήματος Βυζαντινών και Νεοελληνικών Σπουδών του Πανεπιστημίου Κύπρου κ. Παντελή Βουτουρή, ο οποίος ανέλαβε την επιλογή των κειμένων και τη φιλολογική επιμέλεια της παράστασης, μέσα από τα Γράμματα στη Μητέρα, ο ποιητής αποτυπώνει την οδύνη του για όσα συνέβησαν σε κρίσιμα για την Κύπρο χρόνια και μιλάει στη Μητέρα, το μόνο καταφύγιο του, για όλα αυτά που συστέλλονται και συγκλίνουν σε έναν αδιαπέραστο γεωμετρικό κύκλο χωρίς ελπίδα διαφυγής μέσα από τα Γράμματα, για τον ίδιο και για τον τόπο του.
Προλογίζοντας την παράσταση, η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου υπογράμμισε ότι αν και το επετειακό «Έτος Κώστα Μόντη», με αφορμή τη συμπλήρωση 100 χρόνων από τη γέννηση και δέκα χρόνων από τον θάνατό του, παρήλθε με την εκπνοή του 2014, οι οφειλές και οι αναφορές μας προς τον μεγάλο μας ποιητή και το έργο του δεν σταματούν, καθώς ο ποιητικός του λόγος, συμπυκνώνοντας όλον τον πλούτο της γλωσσικής, ιστορικής και πολιτισμικής μας παράδοσης, παραμένει διαχρονικός και πάντα επίκαιρος.
Στη συνέχεια ο κ. Κώστας Μόντης, Εκτελεστικός Διευθυντής του Ιδρύματος «Κώστας Μόντης» και εγγονός του ποιητή, αφού αναφέρθηκε στη ζωή και το έργο του μεγάλου λογοτέχνη, είπε, χαρακτηριστικά, ότι τα τρία ανεπίδοτα Γράμματα στη Μητέρα, συνθέτουν ένα ποίημα εν προόδω το οποίο αποτελεί μια μαρτυρία για την Κύπρο και τον Ελληνισμό, με γωνία θεώρησης των γεγονότων και των συναισθημάτων της εξωτερική περιφέρεια του Ελληνισμού. Το δράμα της Κύπρου οράται ως δράμα του ελληνισμού στην Κύπρο και όχι σαν δράμα της Κύπρου στην Ελλάδα.
Τον λόγο του ποιητή συνόδεψε η μουσική σύνθεση του Γιώργου Καλογήρου, ο οποίος χρησιμοποίησε φλάουτο για την τρυφερότητα, σαντούρι για την ελληνικότητα, λαούτο και ούτι για την ιδιαίτερη πατρίδα του ποιητή την Κύπρο. Ερμήνευσαν οι μουσικοί, Σταυρούλα Σπανού, σαντούρι, Ιωάννα Γεωργίου, φλάουτο, Γιώργος Καλογήρου, λαούτο - κιθάρα – ούτι. Τη σκηνογραφική και ενδυματολογική επιμέλεια είχε η Μιράντα Θεοδωρίδου.

Ψυχή της παράστασης η εξαιρετική Έλενα Χατζηυξέντη, η οποία συγκίνησε τους θεατές με τη λιτή αλλά συγκλονιστική ερμηνεία της, παρασύροντάς τους στη δίνη των εικόνων και των συναισθημάτων της ποίησης του Κώστα Μόντη.

